كيما ديما ! ضروري الخوانجية و السلفيين يكعاو ! و يفرگعو لينا الفايسبوك بديك اللطميات لي كايطيرو فيها ديال ” الله المستعان” و ” لك الله يا وطني” ” بدأ غريبا و يسعود غريبا ” ! و علاش هاد المرة ؟ حيت قاليك اللجنة المكلفة بصياغة نموذج تنموي جديد لي تكلف باقتراحها شكيب بنموسى مافيها الناس من التيار ديالهم ! واحد “الفقي” من هادوك لي تشدو مورا احداث سطاش ماي الارهابية حتى هوا قاليك كاعي حيت ماكاين تا شي “عالم” من العلماء ديالهم لي كايخصبو الذرة فاللجنة ! وا دابا شوف الحماق كي داير ! شي حد يقول لهاد الناس راه هاد اللجنة الغرض منها ماشي هوا نوجدو لشي سبوع و لا طهارة باش يعيطو عليهم فيها تااااا يكونو دايرين العشا ل شي طهارة جماعية للاطفال اليتامى و يتاصلو بيكم ! اللجنة راها لصياغة النموذج التنموي و النموذج التنموي خاصو كفاءات فالاقتصاد و المالية و التسيير و المقاولات و الفن و العمل الجمعوي ! “علماء” ديال بصح و “خبراء” ديال بصح ماشي دوك العلماء ديال بلعاني ! مشيت طالعت على الاسماء المرشحة ! و تبارك الله فيهم بزاف ديال الادمغة ! يكفي انه كاين بينهم التراب و احمد رضى الشامي و ميشيل الزاري و سي الطوزي المحترم لي قرينا فكتوبتو و خالد المشاط و فؤاد العروي و سي كسيكس ... اسماء نقدرو نتافقو او نختالفو معاها و لكن كاتبقا قامات فالاختصاصات ديالها ! ناس ! و نتوما آشنو عندكم ؟! شكون باغين دخلو وسط هاد عباد الله ؟! داك لي كايعاير العيالات الحداثيات لي طالبو بالحريات الفردية بانهن خايبات و مالاقينش لي “ي*ويهم” لا فالحلال و لا فالحرام و لا داك لاخور الدكتور السلوگي لي كايطير فالسلوگيات و قاليك المانيا كاتسجل الارشيف ديالها باللغة العربية ؟ و لا داك لي طايح على راسو كل ساعة تفلت ليه تصويرة شي سوة فالفايسبوك و يرجع يكذب علينا ” لقد تمت قرصنة حسابي ” آ سييير آوا سير ! راه ماشي كيكة هادي فحال كيكة البرلمان و الحكومة لي باغين تقسمو بيناتكم كولا يذوق حقو ! صافي غوفلتو على الباشار بديك قال الله قال الرسول و كليتو حقكم ! دابا آ سيادنا اللجنة راه مسألة مصيرية محتاجاها البلاد باش تزيد القدام حيت كي شتي الناس هنا باغين يزيدو القدام و ماباغينش يرجعو يعيشو فالقرن جوج ! لجنة خاص يكونو فيها الكفاءات و ماشي الحياحة ! 
ختي السعدية آري ديك البالة آري ! الخوانجية و السلفيين كاعيين حيت اللجنة المكلفة بصياغة النموذج التنموي الجديد مافيهاش شي حد “ديالهم” !